— Мы прывыклі ўсё рабіць разам: журналісты і педагогі разам рыхтуюць матэрыялы ў “Настаўніцкую газету”, настаўнікі і навучэнцы з’яўляюцца героямі большасці публікацый, — нагадаў галоўны рэдактар “Настаўніцкай газеты” Вадзім Кнышаў. — І адпачываем таксама разам. Сумесна мы рыхтавалі і сённяшні канцэрт, што праходзіць у рамках інфармацыйна-рэкламнай акцыі “Будзем разам!”, дзякуючы якой выканаўцы і калектывы розных рэгіёнаў знаёмяцца паміж сабой і наладжваюць цесныя творчыя сувязі. Нашы канцэрты прайшлі ў Хойніках і Рэчыцы, Оршы і Магілёве, Пінску і Лідзе, Мастах і Сянно. Спадзяёмся, што наша плённае супрацоўніцтва будзе садзейнічаць павышэнню якасці рэгіянальнай адукацыі.